Il-Papa u l-President tkellmu fuq diversi temi fosthom is-sitwazzjoni fil-Mediterran, partikolarment dwar il-pjaga tal-migrazzjoni Ħmistax qabel ittemm it-terminu tagħha bħala President ta’ Malta, Marie Louise Coleiro Preca kellha udjenza privata mal-Papa Franġisku. Il-Papa u l-President tkellmu fuq diversi temi fosthom is-sitwazzjoni fil-Mediterran, partikolarment dwar il-pjaga tal-migrazzjoni u anke dwar l-importanza li jiżdied id-djalogu bejn ir-reliġjonijiet differenti. Il-President fil-fatt ippreżentat lill-Papa kopja tad-dikjarazzjoni nazzjonali għall-armonija bejn ir-reliġjonijiet, iffirmata x-xahar li għadda f’Malta. Stqarrija tal-Vatikan qalet ukoll li l-Papa u l-President Coleiro Preca tkellmu dwar ir-relazzjonijiet tajba bejn Malta u ll-Vatikan u anke l-kollaborazzjoni bejn l-istat u l-Knisja favur il-progress uman, soċjali, kulturali u spiritwali tal-poplu Malti. Il-President offriet ukoll lill-Papa diversi prodotti tal-ikel Maltin. Akkumpanjata mill-Ministeru għall-Affarijiet Barranin Carmelo Abela, il-President kellha wkoll laqgħa mas-Segretarju tal-Istat tal-Vatikan il-Kardinal Pietro Parolin. Hija tradizzjoni li l-ewwel u l-aħħar żjara li l-President tar-Repubblika jagħmel barra l-pajjiż tkun lill-Belt tal-Vatikan fejn ikollu udjenza privata mal-Papa.